UEFA
Europos futbolo asociacijų sąjunga, sutrumpintai vadinama UEFA (pranc. Union des associations européennes de football, angl. Union of European Football Associations, vok. Union der europäischen Fußballverbände) – tai Europos futbolą (įskaitant ir uždarų patalpų, ir paplūdimio futbolą) kontroliuojanti, prižiūrinti, organizuojanti Europos čempionatus ir klubinius turnyrus organizacija. UEFA būstinė yra Nione (Šveicarija), šalia jos yra Kolovrė stadionas. UEFA asociaciją sudaro 55 Europos šalių nacionalinės federacijos, įskaitant ir Turkijos, Kazachijos, Azerbaidžano, Gruzijos, Armėnijos ir Rusijos federacijos. Izraelio ir Kipro federacijos taip pat yra UEFA narės, nors yra Azijos teritorijoje. (Izraelis ir Kazachija anksčiau priklausė AFC). Nesuverenios šalys, tokios kaip Farerai, Anglija, Škotija, Velsas ir Šiaurės Airija priklauso Europos futbolo federacijų asociacijai, bet Monako Kunigaikštystė, kuri yra viena mažiausių valstybių pasaulyje, nepriklauso nei UEFA, nei FIFA. Naujausias UEFA narys – Kosovas – buvo priimtas 2016 m. Iš visų šešių konfederacijų, UEFA yra turtingiausia ir įtakingiausia FIFA narė. Beveik visi geriausi pasaulio žaidėjai žaidžia Europos šalių lygose, kadangi jose žymiai didesni atlyginimai, ypač Anglijoje, Vokietijoje, Italijoje, Ispanijoje ir Prancūzijoje. 2006 m. pasaulio čempionate dalyvavo 14 Europos šalių rinktinių (iš 32) – daugiau, nei iš bet kurio kito žemyno.